text: Væltet træ stopper regionaltog
  12 januar 2015 kl. 16.16
  Efterdønningerne fra weekendens storme fik mandag ved 16-tiden et stort træ til at vælte ned mod banelininen ved Børkop. Det væltede træ betyder, at regionaltogene er indstillet mellem Vejle og Fredericia.
  - Træet er efter mine oplysninger ikke væltet direkte ned over skinnerne, siger pressevagt Søren-Peter Fiirgaard, Banedanmark, til TV SYD. Togene kan passere, men risikerer at blive ridset på siden.
  Derfor har DSB aflyst de regionale tog mellem Vejle og Fredericia, mens lyntog og Intervcitytogene kører på strækningen, som er dobbeltsporet.
  Banedanmark oplyser, at ?folkene med kædesave? ventes at være fremme på stedet lidt i kl. 17.
  Træet er ikke påkørt,og Banedanmark forventer begge spor frigivet igen i løbet af kort tid.
  Træet er væltet på en strækning ved Andkær Skovby - altså i Munkebjergskove.
  